ΓΡΑΠΤΗ ΕΡΩΤΗΣΗ E-1949/97 υποβολή: Sebastiano Musumeci (NI) προς την Επιτροπή (4 Iουνίου 1997)

Θέμα: Απαγόρευση ενισχύσεων της Περιφέρειας Σικελίας προς τους επιχειρηματίες του τουριστικού τομέα

Δεδομένου ότι η Ευρωπαϊκή Επιτροπή απαγόρευσε τη χορήγηση ενισχύσεων εκ μέρους της Περιφέρειας Σικελίας για τη διευκόλυνση των τουριστικών μεταφορών προς τη νήσο μέσω πτήσεων τσάρτερ, σιδηροδρόμων, πλοίων και τουριστικών λεωφορείων, θεωρώντας ότι «τα εξεταζόμενα μέτρα συνιστούν ενισχύσεις υπέρ των επιχειρήσεων, αφού έχουν ως συνέπεια την επιλεκτική μείωση υπέρ των δικαιούχων του κόστους το οποίο κανονικά βαρύνει τις ανταγωνιζόμενες επιχειρήσεις. Κατά συνέπεια, τα μέτρα αυτά νοθεύουν τον ανταγωνισμό μεταξύ των επιχειρήσεων και ενδέχεται να βλάψουν τις ανταλλαγές μεταξύ κρατών μελών» 7

λαμβάνοντας υπόψη ότι οι ανωτέρω ενισχύσεις πρέπει να νοηθούν ως παρέμβαση - προς αποκλειστικό όφελος του τουρίστα - η οποία χρησιμεύει στη μείωση της γεωγραφικής περιθωριακότητας της Σικελίας, περιθωριακότητας που επιβαρύνει καταθλιπτικά το κανονικό μεταφορικό κόστος, οδηγώντας τη ροή των τουριστών σε λιγότερο δαπανηρούς τόπους 7

λαμβάνοντας υπόψη ότι πρόσφατα η Ευρωπαϊκή Επιτροπή, κατά τη διάρκεια δημόσιας ακρόασης, είχε διαβεβαιώσει τον αρμόδιο για τον τουρισμό περιφερειακό σύμβουλο Nino Strano και τον αντιπρόεδρο της Fiavet, Mario Bevacqua, ότι βρίσκει ικανοποιητικά τα επιχειρήματά τους, ώστε να θεωρείται ότι απετράπη ο κίνδυνος απαγόρευσης των ανωτέρω ενισχύσεων εκ μέρους της Περιφέρειας Σικελίας 7

Ζητείται από την Επιτροπή να ανακοινώσει εάν θεωρεί ότι θα πρέπει να υιοθετηθούν εναλλακτικές λύσεις οι οποίες δεν θα πλήττουν περαιτέρω μια περιφέρεια του «Στόχου 1» που έχει αναλάβει μια έντονη προσπάθεια κοινωνικοοικονομικής αξιοποίησης του εδάφους της, με επίκεντρο κυρίως τον τουριστικό τομέα;

Απάντηση του κ. Van Miert εξ ονόματος της Επιτροπής (10 Ιουλίου 1997)

Η Επιτροπή επιθυμεί να πληροφορήσει το αξιότιμο Μέλος του Κοινοβουλίου ότι δεν έχει λάβει ακόμη οριστική απόφαση σχετικά με τo καθεστώς ενισχύσεων για την προώθηση της μεταφοράς τουριστών στη Σικελία. Πάντως, επειδή η Επιτροπή έχει επιφυλάξεις ως προς το συμβιβάσιμο του καθεστώτος ενίσχυσης με την κοινή αγορά, κίνησε τη διαδικασία που προβλέπει το άρθρο 93 παράγραφος 2 της συνθήκης ΕΚ.

Η Επιτροπή διαπίστωσε ιδίως, ότι οι επιδοτήσεις που ανέρχονται στο 20% του κόστους μεταφοράς και οι οποίες χορηγούνται σε tour operators και σε γραφεία ταξιδίων για τη μεταφορά τουριστών προς τη Σικελία, έχουν σκοπό και αποτέλεσμα την αύξηση του αριθμού των τουριστών που διαμένουν στο νησί. Κατά συνέπεια προκαλούν στροφή της ροής τουριστών προς την εν λόγω περιφέρεια.

Μολονότι οι tour operators και τα γραφεία ταξιδίων έχουν την υποχρέωση να μεταβιβάζουν τις επίμαχες ενισχύσεις στους τουρίστες, οι ενισχύσεις αυτές προσφέρουν πλεονεκτήματα τόσο υπέρ των τουριστών όσο και υπέρ του τουριστικού τομέα της Σικελίας γενικότερα, λόγω του μεγαλύτερου αριθμού τουριστών που μεταφέρονται και διαμένουν στο νησί.

Εξάλλου, επειδή οι εν λόγω ενισχύσεις δεν αφορούν επενδύσεις αποτελούν λειτουργικές ενισχύσεις. Αυτή η κατηγορία ενισχύσεων που έχει ως αποτέλεσμα ιδίως τη στρέβλωση του ανταγωνισμού, δεν μπορεί να εγκριθεί παρά μόνον κατ' εξαίρεση εφόσον διαρκεί για ένα περιορισμένο χρονικό διάστημα και εφόσον το ύψος της μειώνεται. Επειδή οι επίμαχες ενισχύσεις δεν εμφανίζουν αυτά τα χαρακτηριστικά, η Επιτροπή αμφιβάλλει σχετικά με το συμβιβάσιμο του καθεστώτος ενίσχυσης με την κοινή αγορά, και θεώρησε ορθό να κινήσει τη διαδικασία του άρθρου 93 παράγραφος 2 της συνθήκης ΕΚ. Στα πλαίσια της διαδικασίας αυτής η Επιτροπή κάλεσε την ιταλική κυβέρνηση και τους λοιπούς ενδιαφερόμενους να διαβιβάσουν τις παρατηρήσεις τους.